
Verslo centre „Hero“ pradėjo veikti naujas dienos pietų restoranas „Lumo“

Vilniaus centriniame rajone įsikūrusiame verslo centre „Hero“ nuo rugsėjo pradėjo veikti dienos pietų restoranas „Lumo“. Šiemet Vilniuje pradėjęs plėstis restoranas siekia suderinti komfortą ir darbo dienai svarbų greitį: lankytojai aptarnaujami prie staliukų, o meniu, užsakymai ir atsiskaitymai persikelia į telefoną.
„Lumo“ – naujas vardas Vilniaus dienos pietų restoranų rinkoje. Restoranas orientuojasi į skirtingus skonius ir kasdien besikeičiantį meniu, kuriame – specialūs pasiūlymai, o patiekalų pasirinkimas nuolat pildomas atsižvelgiant ir į lankytojų pageidavimus. Restorane taip pat veikia baras, siūlomi įvairūs gėrimai.
„Džiaugiamės, kad „Hero“ prisijungė dar vienas naujas vardas. „Lumo“ formatas labai natūraliai dera prie čia dirbančių žmonių kasdienybės – pietums svarbus ir pasirinkimas, ir patraukli kaina, ir patogus bei greitas aptarnavimas. Pirmos dienos jau parodė, kad restoranas sulaukia susidomėjimo, todėl tikimės sėkmingo bendradarbiavimo“, – sako „Hero“ plėtojančios bendrovės „Realco“ komercinio nekilnojamojo turto vystymo vadovė Gintarė Žemaitė.
Kasdien – vis kitas pasirinkimas
„Lumo“ pietus paspartina technologiniai sprendimai: prie staliukų esančiais QR kodais galima peržiūrėti meniu, išsirinkti patiekalą ir už jį atsiskaityti, tad nereikia kiekvieną kartą laukti, kol prieis darbuotojas. Taip išlaikomas įprastas restorano aptarnavimas, tačiau pietauti galima greičiau ir patogiau.
Kasdien restorane siūlomi skirtingi patiekalai ir garnyrai – nuo lengvesnių iki sotesnių pietų, atliepiant skirtingus lankytojų skonius ir poreikius, o meniu papildo specialūs dienos ir šefo pasiūlymai.
Meniu nėra pastovus – jis keičiamas, atsižvelgiant ir į tai, ką labiausiai renkasi bei ko pageidauja lankytojai. Taip siekiama, kad reguliariai pietaujantys žmonės kaskart rastų naujų pasirinkimų.
Restorano įkūrėjai nuo pat pradžių pasirinko dienos pietų formatą, pritaikytą intensyviai darbo dienai. Kadangi pasiūla nuolat keičiasi, kasdien pietaujantys lankytojai gali atrasti vis kitų patiekalų ir jų derinių – nuo grilio vištienos ir avinžirnių iki cepelinų ar keptų varškėčių.
Nors aplinka ir aptarnavimas kuria restorano įspūdį, „Lumo“ yra orientuotas į kasdienius pietus – čia galima pavalgyti greitai ir už prieinamą kainą.
Anot G. Žemaitės, maitinimo vietos ir kitos kasdien reikalingos paslaugos yra neatsiejama šiuolaikinio verslo centro dalis. Kai viename pastate kasdien dirba šimtai žmonių, svarbu, kad jie viską rastų vienoje vietoje.
„Pietų pertrauka – ne tik laikas pavalgyti, bet ir proga bent trumpam atsitraukti nuo darbų bei pakeisti aplinką. Todėl siekiame, kad „Hero“ dirbantys žmonės turėtų kur patogiai papietauti, o restoranas būtų atviras ir aplinkinių biurų darbuotojams, susitikti atvykstantiems svečiams ar tiesiog pro šalį einantiems vilniečiams“, – sako „Realco“ komercinio NT vystymo vadovė.
Jos teigimu, tokios paslaugos papildo verslo centro kasdienybę ir kuria daugiau judėjimo bendrose erdvėse. Restoranas tampa vieta ne tik papietauti, bet ir neformaliai susitikti su kolegomis ar svečiais, trumpam pakeisti darbo aplinką.
„Realco“ – viena didžiausių nekilnojamojo turto (NT) plėtros bendrovių Lietuvoje. Šiais metais veiklos 20-metį mininti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.

